สาวอุดรฯกราบขอโชค ปู่ศรีสุทโธ ฝันงูใหญ่2ตัวมารัด ถูกที่ 1 ให้พ่อหมด6ล.
(ภาพจาก น.ส.พรรณิภา ศรีละบุตร),สาวอุดรฯ วัย 19 โชคดีถูกรางวัลที่ 1 รับ 6 ล้าน พ่อเผยเป็นคนว่านอนสอนง่าย ขับรถเก๋งไปขายหนังสือแบบฝึกหัดกับแม่ทั่วประเทศ ไปกราบขอโชคกับปู่ศรีสุทโธ ฝันเห็นงูใหญ่ 2 ตัวเข้าไปรัดถึงในมุ้ง เช้าเจอลอตเตอรี่เลข 72 ที่อู่ทอง สุพรรณบุรี ซื้อถูกที่ 1 ได้ 6 ล้าน เงินยกให้พ่อแม่ทั้งหมด ยังมีหนุ่มผู้รับเหมาจากสุมทรปราการ ไปซื้อลอตเตอรี่ที่สุพรรณฯ ถูกรางวัลที่ 1 ด้วย ,เมื่อวันที่ 2 ก.พ. ผู้สื่อข่าว จ.อุดรธานี ได้เดินทางไปที่นอนดี๊ดี รีสอร์ต เลขที่ 258 หมู่ 2 ต.คำบง อ.บ้านผือ จ.อุดรธานี หลังทราบว่า น.ส.พรรณิภา ศรีละบุตร อายุ 19 ปี ลูกสาวเจ้าของรีสอร์ต ถูกลอตเตอรี่รางวัลที่ 1 หมายเลข 054672 งวดประจำวันที่ 1 กุมภาพันธ์ จำนวน 1 คู่ โดยนำหลักฐานไปลงบันทึกประจำวันที่ สภ.เมืองสุพรรณบุรี เมื่อเวลา 17.00 น. วันที่ 1 กุมภาพันธ์ ที่ผ่านมา,เมื่อเดินทางไปถึงพบ นายสมัย ศรีละบุตร อายุ 46 ปี พ่อของ น.ส.พรรณิภา หรือ น้องตอง เปิดเผยว่า ตนและ นางพิมพ์นิภา ศรีละบุตร อายุ 41 ปี ภรรยา มีบุตรด้วยกัน 2 คน คนโตเป็นผู้ชาย แต่งงานมีครอบครัวไปแล้ว ส่วนน้องตองเป็นลูกสาวคนเล็ก ตนมีกิจการรีสอร์ต 5 ห้องพัก ในพื้นที่ 2 งาน หลังเรียนจบ ม.3 น้องตองได้ออกไปทำงานขายหนังสือแบบฝึกหัดเสริมการเรียนตามโรงเรียนต่างๆ ทั่วประเทศ โดยมี นางพิมพ์นิภา ผู้เป็นแม่ขับรถเก๋งไปกับลูกสาว จนกระทั่งปิดภาคเรียน หรือเทศกาลปีใหม่จึงจะกลับบ้าน โดยมีตนดูแลกิจการรีสอร์ตคนเดียว,นายสมัย กล่าวอีกว่า น้องตอง เป็นคนว่านอนสอนง่าย ไม่เกเร อยากทำงานเพื่อหาเงินช่วยพ่อแม่ ขยันทำมาหากิน ซึ่งครอบครัวของตนจะชอบทำบุญเป็นประจำ และปีใหม่ 2560 น้องตองกับแม่ก็กลับมาที่บ้าน ก่อนจะพากันไปขายหนังสือที่ จ.สุพรรณบุรี จนกระทั่งเย็นวานนี้ น้องตองได้โทรศัพท์มาบอกว่าถูกลอตเตอรี่รางวัลที่ 1 จำนวน 1 คู่ 6 ล้านบาท โดยซื้อที่ตลาด อ.อู่ทอง จ.สุพรรณบุรี และไปลงบันทึกประจำวันเอาไว้แล้ว โดยบอกว่าฝันเห็นงูใหญ่ 2 ตัว พอตื่นเช้าจึงไปเล่าให้พี่ที่ทำงานฟัง จึงตีเลขงูใหญ่คือ 7 มา 2 ตัว จึงได้ไปซื้อลอตเตอรี่เลขท้าย 72 ส่วนรางวัลที่ได้ยกให้พ่อแม่หมดเลย ซึ่งตนและภรรยาจะนำไปทำบุญ และจะเก็บไว้ให้น้องตองจนกว่าจะบรรลุนิติภาวะ หรือให้ในวันแต่งงาน ซึ่งวันนี้น้องตองไปขึ้นเงินที่กองสลากฯ แล้ว ,ไม่ต้องการอะไรจากลูก เงินทั้งหมดก็จะเก็บไว้ให้ลูก แต่แนะนำให้ลูกไปทำบุญ เคยไปบนบานศาลกล่าวที่ไหนก็ให้ไปแก้บน รวมทั้งปู่ศรีสุทโธ ที่คำชะโนด ที่ลูกสาวบนบานขอให้ถูกหวยไว้ ผมและภรรยาไม่ต้องการอะไรเพราะอยู่แบบพอเพียง ส่วนเรื่องแฟนหนุ่มของลูกสาวที่คบหากันมา คิดว่าเมื่อถึงเวลาเหมาะสมก็ให้พาผู้ใหญ่มาสู่ขอ ทำพิธีให้ถูกต้อง ซึ่งไม่เคยขัดขวาง เพราะเราเลี้ยงลูกแบบไม่บังคับ ให้ลูกตัดสินใจเอง แม้แต่เรื่องการเลือกสามีมาเป็นคู่ครอง นายสมัย กล่าว,ต่อมา ผู้สื่อข่าวได้โทรศัพท์สัมภาษณ์ น.ส.พรรณิภา ทางโทรศัพท์ ซึ่งเปิดเผยว่า ตนมาทำงานช่วยแม่ขายหนังสืออยู่ที่ จ.สุพรรณบุรี ได้ 3 ปีแล้ว วันก่อนที่หวยจะออก คืนนั้นตนฝันว่ามีงูใหญ่เข้ามาที่ห้องนอน และเข้ามาในมุ้งรัดตัวเอง ตอนนั้นตกใจตื่น พอเช้าก็ออกไปทำงาน เล่าความฝันให้พี่ที่ทำงานฟัง เขาก็บอกว่าถ้าฝันเห็นงูต้องมีเลข 7 จนไปที่ปั๊มน้ำมัน ปตท.อู่ทอง จ.สุพรรณบุรี ที่มีพ่อค้าขายลอตเตอรี่ ก็บอกว่าขอสลากใบที่มีเลข 7 พ่อค้าหยิบสลากเลข 054672 ให้จึงซื้อมา 1 ใบ พอวันหวยออกก็ไม่คิดอะไรจนเลิกงานตอนเย็น เอาสลากฯ มาตรวจดู พบว่าถูกรางวัลที่ 1 ตอนนั้นยังไม่เชื่อเลยว่าถูก ตรวจดูตั้งหลายรอบ จนเห็นว่าถูกรางวัลที่ 1 จริงก็ดีใจมาก บอกกับแม่และโทรศัพท์กลับมาบอกพ่อที่ จ.อุดรธานี แล้วก็ไปแจ้งความลงบันทึกประจำวันไว้,ที่ผ่านมาได้ยินข่าวเรื่องของคำชะโนด และเคยเดินทางไปกราบปู่ศรีสุทโธมาแล้วหลายครั้ง ส่วนตัวเชื่อว่าท่านศักดิ์สิทธิ์มาก เคยได้ดูข่าวคนถูกรางวัลที่ 1 ออกข่าวทางโทรทัศน์ เลยบนท่านขอให้ถูกรางวัลที่ 1 บ้าง จนมาฝันเห็นงู มางวดนี้เราถูกรางวัลที่ 1 จริงๆ ซึ่งก็ดีใจมาก ตั้งใจจะนำเงินให้แม่ไปใช้หนี้ และเก็บไว้ทำบุญ โดยอีก 2 วัน จะกลับมาบ้านที่อุดรธานี และจะมาแก้บนกับพ่อปู่ศรีสุทโธ แต่ยังไม่ทราบว่าจะแก้บนด้วยอะไร คิดว่าจะไปรำถวายท่าน หรือไม่ก็จะจ้างหนังไปฉายให้พ่อปู่ดู ต้องปรึกษาพ่อแม่ก่อน ไม่คิดว่าคนอายุน้อยอย่างหนูจะโชคดีถูกรางวัลที่ 1 กับเขาได้ น้องตอง กล่าวในที่สุด,ที่สภ.อู่ทอง จ.สุพรรณบุรี ผู้สื่อข่าว ได้รับการเปิดเผยจาก ร.ต.ท.(ญ)กนกกร บุตรผล รอง สว.สอบสวน สภ.อู่ทอง ว่าเมื่อเวลา 17.00 น. วันที่ 1 ก.พ.ที่ผ่านมา ได้มี น.ส.พรรณิภา ศรีละบุตร อายุ 19 ปี อยู่บ้านเลขที่ 128 หมู่ 7 คำบง อ.บ้านผือ จ.อุดรธานี ซึ่งมีอาชีพเป็นเซลส์ขายหนังสือ และเครื่องเขียนแบบเรียนตามโรงเรียนในเขต อ.อู่ทอง พักอยู่ที่บ้านเลขที่ 162 หมู่ 1 ต.หนองโอ่ง อ.อู่ทอง จ.สุพรรณบุรี ได้นำสลากกินแบ่งรัฐบาลงวดประจำวันที่ 1 ก.พ. 2560 หมายเลข 054672 ชุดที่ 03-04 ซึ่งถูกรางวัลที่ 1 มาลงบันทึกประจำวันไว้เป็นหลักฐาน ,ส่วนอีกราย ร.ต.อ.สมเจตต์ นุชนารถ รอง สว.พนักงานสอบสวน สภ.เมืองสุพรรณบุรี เผยว่า เมื่อเวลา 16.45 น. วันที่ 1 ก.พ. ได้มี นายวีระชัย ฉิมบรรจง อายุ 39 ปี อยู่บ้านเลขที่ 146/70 หมู่ 7 ต.บางจาก อ.พระประแดง จ.สมุทรปราการ ซึ่งมารับเหมาก่อสร้างอยู่ที่สุพรรณบุรี ได้นำสลากกินแบ่งรัฐบาล ซึ่งถูกรางวัลที่ 1 งวดประจำวันที่ 1 ก.พ. 2560 ชุดที่ 27-28 หมายเลข 054672 มาลงประจำวันไว้เป็นหลักฐาน โดยได้รับการบอกเล่าจากนายวีระชัย หนุ่มดวงเฮง ว่า เมื่อช่วงเวลา 11.00 น. วันหวยออกได้ขับรถไปซื้อของที่ห้างโลตัส สาขาสุพรรณบุรี เจอแผงขายลอตเตอรี่ เหลือเพียงไม่ถึง 10 คู่จึงได้แบ่งซื้อมา 1 คู่ เมื่อนำไปตรวจพบว่าถูกรางวัลที่ 1 จึงได้มาลงบันทึกประจำวันไว้เป็นหลักฐาน.
สาวอุดรฯ วัย 19 โชคดีถูกรางวัลที่ 1 รับ 6 ล้าน พ่อเผยเป็นคนว่านอนสอนง่าย ขับรถเก๋งไปขายหนังสือแบบฝึกหัดกับแม่ทั่วประเทศ ไปกราบขอโชคกับปู่ศรีสุทโธ ฝันเห็นงูใหญ่ 2 ตัวเข้าไปรัดถึงในมุ้ง
หวย,ถูกหวย,ถูกรางวัลที่1,ฝันเห็นงูใหญ่,ปู่ศรีสุทโธ